A Bizottság 2382/2002/EK rendelete
(2002. december 30.)
a 2092/91/EGK tanácsi rendeletben a harmadik országokból származó behozatalra előírt szabályozás végrehajtására vonatkozó részletes szabályok megállapításáról szóló 94/92/EGK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 473/2002/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2] és különösen annak 11. cikke (1) bekezdésére,
mivel:
(1) Azon harmadik országoknak a 2092/91/EGK rendelet 11. cikke (1) bekezdésében előírt jegyzéke, amelyekből egyes, ökológiai termeléssel előállított mezőgazdasági termékeknek a Közösségben történő forgalmazáshoz származniuk kell, a legutóbb az 1162/2002/EK rendelettel [3] módosított 94/92/EGK bizottsági rendelet [4] mellékletében található. Ez a jegyzék a 2092/91/EGK rendelet 11. cikkének (2) bekezdésével összhangban készült.
(2) Svájcnak a 2092/91/EGK rendelet 11. cikke (1) bekezdésében előírt jegyzékben történő feltüntetése 2002. december 31-ig érvényes. Argentínának, Ausztráliának, a Cseh Köztársaságnak, Magyarországnak és Izraelnek a jegyzékben történő feltüntetése 2003. június 30-ig érvényes. A kereskedelem megzavarásának elkerülése érdekében meg kell hosszabbítani ezen országok jegyzékben történő feltüntetésének érvényességi idejét.
(3) Az érintett harmadik országok megfelelő adatokat szolgáltattak a Bizottságnak a 2092/91/EGK tanácsi rendeletben meghatározottakkal egyenértékű szabályok alkalmazása tekintetében. Ezen kívül a tényleges végrehajtást a Bizottság ezekben a harmadik országokban végzett helyszíni vizsgálatok során ellenőrizte.
(4) A magyar hatóságok tájékoztatták a Bizottságot, hogy egy ellenőrző és tanúsító szervezet megszüntette tevékenységét Magyarországon. Ezért az említett szervezet nevét törölni kell a 94/92/EGK rendelet mellékletéből.
(5) Ezért a 94/92/EGK rendeletet megfelelően módosítani kell.
(6) Az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,
ELFOGADTA EZT A RENDELETET:
1. cikk
A 94/92/EGK rendelet melléklete az e rendelet mellékletében meghatározottak szerint módosul.
2. cikk
Ez a rendelet 2003. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 30-án.